tartuNLP/wikipedia-smugri-20251201 huggingface dataset:
Matías Viña

Matías Nicolás Viña Susperreguy (sündinud 9. novembril 1997 Empalme Olmoses) on Uruguay jalgpallur, kes mängib vasakkaitsjana Brasiilia kõrgliigaklubis Flamengo ja Uruguay jalgpallikoondises.
Ta alustas klubikarjääri Uruguay klubis Nacional, mille meeskonnas debüteeris ta Uruguay kõrgliigas 2017. aastal. Nacionali põhikoosseisu liikmeks sai ta 2019. aastal. 2019. aastal tuli ta Nacionaliga ka Uruguay meistriks.
2020. aastal liitus ta Brasiilia kõrgliiga klubiga Palmeiras. Ta võitis klubiga 2020. aasta hooajal Brasiilia karikavõistlused ja Lõuna-Ameerika klubide sarja Copa Libertadorese. Lisaks valiti Viña 2020. aasta Lõuna-Ameerika klubijalgpalli sümboolsesse koosseisu.
2021. aasta juunis sõlmis ta viieaastase lepingu Itaalia kõrgliigaklubiga Roma. Teise hooaja alguses jäi Viña Roma meeskonnas enamasti pingile ning 2023. aasta jaanuaris läks ta laenule Inglismaa kõrgliigaklubisse Bournemouth. Seal laenul olles lõi ta 15. aprillil 2023 värava Tottenham Hotspuri ja 6. mail värava Londoni Chelsea vastu. Hooaja 2023/24 esimeses pooles oli ta laenul Itaalia kõrgliigaklubis Sassuolo.
2024. aasta jaanuaris naasis Viña Brasiilia kõrgliigasse ja sõlmis lepingu Flamengoga.
2017. aastal tuli Viña Uruguay kuni 20-aastaste koondisega Lõuna-Ameerika omavanuste meistriks. Uruguay rahvuskoondises tegi ta debüüdi 6. septembril 2019 sõprusmängus Costa Rica vastu. Ta kuulus Uruguay koondisse 2021. aasta Copa Américal ja 2022. aasta maailmameistrivõistlustel.
Luis Abinader

Luis Rodolfo Abinader Corona (sündinud 12. juulil 1967 Santo Domingos) on Dominikaani ettevõtja ja poliitik, alates 16. augustist 2020 Dominikaani Vabariigi president. Ta kuulub alates 2014. aastast 
sotsiaaldemokraatlikkusse erakonda Partido Revolucionario Moderno (PRM).
Akmenynė

Akmenynė on küla Leedus Šalčininkai rajoonis, Akmenynė valla halduskeskus. Küla asub Šalčininkaist 11 kilomeetrit kirdes.
Akmenynės on poolakeelset õpet andev põhikool ja põhiharidust andev Turgeliai kooli filiaal. Külas on ka postkontor, kultuurimaja ja raamatukogu. 
Asula kohta on teateid alates XVIII sajandist. Aastal 1830 oli seal uniaatide kirik. Sealne katoliku kirik valmis aastal 1928. Nõukogude perioodil oli küla kohaliku kolhoosi keskasulaks.
Benjamín Kuscevic

Benjamín Kuscevic Jaramillo (sündinud 2. mail 1996 Santiagos) on Tšiili jalgpallur, kes mängib keskkaitsjana Brasiilia kõrgliigaklubis Fortaleza.
Ta alustas klubikarjääri Tšiili klubis Club Deportivo Universidad Católica, mille noorteakadeemiaga liitus ta 2011. aastal. Aastatel 2014–2015 oli ta laenul Madridi Reali noorteakadeemias. 2016. aasta veebruaris debüteeris ta Universidad Católica meeskonnas Tšiili kõrgliigas. Universidad Católicaga tuli ta neli korda Tšiili meistriks.
2020. aasta novembris siirdus ta Brasiilia kõrgliigaklubisse Palmeiras.
2023. aasta veebruaris sõlmis ta kolmeaastase lepingu Brasiilia kõrgliigaklubiga Coritiba. Samal aastal langes Coritiba aga kõrgliigast välja ning 2024. aasta veebruaris läks Kuscevic kuni hooaja lõpuni laenule Fortalezasse.
Tšiili jalgpallikoondises debüteeris Kuscevic 20. novembril 2018 sõprusmängus Hondurase vastu. Ta kuulus Tšiili koondisse 2024. aasta Copa Américal.
Goldenes Dachl

Goldenes Dachl ('kuldkatus') on üliluksuslikult kujundatud hilisgooti erker Innsbrucki vanalinnas Herzog-Friedrich-Straßel. Erkeri nimi on antud katuse järgi, mis on kaetud 2657 soomusekujulise amalgaamkullatud vasksindliga.
Kirjeldus.
Kõik erkeri seinad on kaetud koloreeritud raidreljeefidega ja seinamaalingutega. Esimese korruse balustraadil on kaheksa raidvappi, üks kummalgi küljel ja kuus esiküljel, mis märgivad Maximiliani valdusi. Vappide kohal on Jörg Köldereri maalitud fresko 1500. aastast, mis kujutab kaht rüütlit heraldilisi lippe kandmas, kujutamas sümboolselt Püha Rooma Keisririiki ja Tirooli.
Teise korruse balustraadil on kaheksa ruudukujulist reljeefi, mis kujutavad Maximiliani kaasaja olmest inspireeritud stseene, kahel keskmisel on keiser ise - vasakpoolsel koos oma teise abikaasa Bianca Maria Sforzaga, kes hoiab käes õuna, ja esimese abikaasa Burgundia Mariaga temast paremal; parempoolsel koos oma õuenarriga temast vasakul ja kantsleriga paremal pool. Teised reljeefid kujutavad moriskitantsijaid akrobaatilistes ja grotesksetes poosides.
Erkeri siseseinu kaunistavad samuti Jörg Köldereri maalitud freskod, mis kujutavad õukonnaelu stseene. Tänapäeval on kõik seinu katvad reljeefid ja maalid hoolikalt teostatud koopiad, originaalid asuvad muuseumis Ferdinandeumis.
Ajaloost.
Maja ehitas ertshertsog Friedrich IV 1420. aastal Tirooli vürstide uueks residentsiks ("Neuhof"). Saksa kuninga, hilisema keisri Maximilian I soovil alustas Niklas Türing vanem sellele 1493. aastal, Maximiliani abiellumise puhuks oma Bianca Maria Sforzaga, juurde omaloodud toretseva dekooriga erkeri ehitamist, mis lõplikult valmis 1500. aastaks. Kullatud katusega erker oli mõeldud kuninglikuks loožiks, milles keiser ja tema kaaskond said jälgida väljakul toimuvaid pidustusi, turniire ja muid avalikke üritusi. Et mitte solvata eelmise abikaasa sugulasi ja liitlasi, kujutati erkeri reljeefidel keisrit koos mõlema abikaasaga.
1996. aastast alates tegutseb hoones Museum Maximilianeum, pärast laienemist ja ümberkorraldusi 2007. aastal uue nime all Museum Goldenes Dachl.
Matías Suárez

Matías Ezequiel Suárez (sündinud 9. mail 1988 La Faldas) on Argentina jalgpallur, kes mängib ründajana Argentina kõrgliiga klubis River Plate.
Ta alustas klubikarjääri Argentina klubis Club Atlético Belgrano.
Aastatel 2008–2016 mängis ta Belgia kõrgliigaklubis RSC Anderlecht. Ta tuli klubiga neli korda Belgia meistriks. Individuaalselt oli tema edukaim hooaeg Belgias 2011–12, mil ta lõi liigas 12 väravat ja andis 16 väravasöötu. Ta valiti sel hooajal lisaks Belgia kõrgliiga hooaja parimaks mängijaks. Belgiast otsus ta lahkuda 2016. aasta märtsis seal toimunud terrorirünnaku tõttu.
Aastatel 2016–2019 mängis ta Argentina kõrgliigas jällegi Belgrano ridades. 2019. aastal liitus ta River Plate'iga
Argentina jalgpallikoondises tegi Suárez debüüdi 22. märtsil 2019 sõprusmängus Venezuela vastu. Ta kuulus Argentina koondisse 2019. aasta Copa Américal.
Turgeliai

Turgeliai on alev Leedus Šalčininkai rajoonis, Turgeliai valla halduskeskus. Alev asub Merkysi jõe ääres. Suur osa sealsetest elanikest on poolakad.
Turgeliais on postkontor ja raamatukogu. Haridust annavad kaks gümnaasiumi (poola- ja leedukeelne).
Alevisse on maetud Leedu jurist ja endine Vilniuse ülikooli rektor Simonas Malevskis. 
Ajalugu.
Alevist lõunas asub Turgeliai linnamägi, mis oli kasutusel I aastatuhandel ja II aastatuhande alguses. Linnuse pindala on 65x40 m ja kõrgus 10–15 meetrit. Seda uuriti aastal 1968.
XV sajandi lõpus on esmamainitud Turgeliai mõisa, mis kandis toona Mažąja Merkine mõisa nime. Aastal 1500 püstitati Turgeliai külla esimene kirik. Asula põles aastal 1722 maha, seejärel ehitati uus kirikuhoone. XVIII sajandil hakkas kiriku juures tegutsema kihelkonnakool. Hiljem kuulus sealne mõis Merkinė mõisale. 
Aastail 1769–1795 kuulus küla Paulava vabariiki. Tsaariajal oli asula venekeelne nimekuju Тургея. Aastail 1836–1837 valmis praegune kirikuhoone ja aastal 1850 Turgeliai kabel. Aastal 1903 sai Turgeliai alevi staatuse, sealne laadapäev oli 8. mail.
Aastal 1918 kuulutas Valgevene Rahvavabariik Turgeliai enda koosseisu kuuluvaks, aastal 1919 hõlvasid asula poolakad. Aastal 1939 läks küla Valgevene NSV koosseisu, aastal 1940 anti see aga üle Leedule.
Sügisel 1943 vallutasid küla Armia Krajowa väeosad ja hoidsid seda oma valduses juunini 1944, kuulutades seal välja Turgeliai vabariigi.
Nõukogude perioodil oli küla kohaliku sovhoosi keskasulaks. Aastal 2016 sai Turgeliai taas alevi staatuse.
António Egas Moniz

António Caetano de Abreu Freire Egas Moniz (29. november 1874 – 13. detsember 1955) oli Portugali neuroloog.
Egas Moniz lõpetas Coimbra Ülikoolis meditsiiniõpingud 1899. aastal. Järgmised 12 aastat töötas ta samas ülikoolis lektorina. 1911. aastal sai ta Lissaboni Ülikooli neuroloogiaprofessoriks ning oli selles ametis 1944. aastani.
Egas Monizi peetakse kaasaegse psühhokirurgia rajajaks. Egas Moniz töötas välja neurokirurgilise meetodi leukotoomia, mida tänapäeval tuntakse lobotoomiana. 1949. aastal sai ta lobotoomia avastamise eest Nobeli meditsiiniauhinna, mida ta jagas koos Walter Rudolf Hessiga. Hiljem selgus, et lobotoomial on raskeid kõrvaltoimeid, ning tänapäeval kasutatakse lobotoomiat väga harva.
USA lahtiste tennisemeistrivõistluste naiste paarismängu võitjate nimekiri

USA lahtiste tennisemeistrivõistluste naiste paarismängus toimuvad igal aastal alates 1889. aastast. Kuni 1967. aastani (kaasa arvatud) olid need USA meistrivõistluste nime all, kus meistrivõistlused olid reserveeritud harrastajatele. Alates 1968. aastast on turniir olnud avatud, et osaleda saaksid nii profid kui ka harrastajad.
Naiste paarismängu meistrivõistlusi on mängitud kokku viies mängupaigas kolmes linnas: Philadelphias (1889–1920, 1934), Bostonis (1935–1941, 1946–1967) ja New Yorgis (1921–1933, 1942–1945, alates 1968) ja kolme liiki kattega väljakutel.
Layvin Kurzawa

Layvin Marc Kurzawa (sündinud 4. septembril 1992 Fréjusis) on Prantsusmaa jalgpallur, kes mängib vasakkaitsjana Inglismaa kõrgliigaklubis Fulahm ja Prantsusmaa jalgpallikoondises.
Ta alustas klubikarjääri Monacos, mille noorteakadeemiaga liitus ta 2007. aastal. Klubi põhimeeskonnas debüteeris ta 2010. aastal. Monaco põhikoosseisu liikmeks sai ta hooajal 2013–14. Samal hooajal lõi ta Prantsusmaa kõrgliigas viis väravat ja valiti liiga hooaja sümboolsesse koosseisu.
2015. aasta augustis siirdus Kurzawa 23 miljoni euro eest Prantsusmaa suurklubisse Paris Saint-Germain. Ta on tulnud klubiga Prantsusmaa meistriks neli korda. UEFA Meistrite Liiga hooaja 2017–18 alagrupimängus 31. oktoobril tegi ta RSC Anderlechti vastu kübaratriki.
2022. aasta septembris läks ta üheks hooajaks laenule Fulhami.
Prantsusmaa jalgpallikoondises tegi Kurzawa debüüdi 14. novembril 2014 sõprusmängus Albaania vastu. Koondisekarjääri esimese värava lõi ta oma kolmandas koondisemängus 1. septembril 2016 sõprusmängus Itaalia vastu.
Tema isa on pärit Guadeloupe'is ja ema on Poola päritolu.
Edward Kendall

Edward Calvin Kendall (8. märts 1886 – 4. mai 1972) oli Ameerika Ühendriikide keemik.
Kendall õppis Columbia Ülikoolis, kust sai 1910. aastal doktorikraadi keemias. 1914. aastal asus ta tööle Mayo kliinikusse.
1950. aastal sai Kendall koos Tadeusz Reichsteini ja Philip Henchiga Nobeli meditsiiniauhinna neerupealise koore hormoonidega tehtud töö eest. Kendall ei uurinud ainult neerupealist, vaid andis olulise panuse türoksiini avastamisse ning osales glutatiooni ja selle keemilise struktuuri uurimisel.
1951. aastast surmani töötas Kendall Princetoni Ülikoolis.
Marco Verratti

Marco Verratti (sündinud 5. novembril 1992 Pescaras) on Itaalia jalgpallur, kes mängib Prantsusmaa kõrgliiga klubis Paris Saint-Germain ja Itaalia jalgpallikoondises.
Ta alustas klubikarjääri kodulinna klubis Delfino Pescara 1936, mille noorteakadeemiaga liitus ta 2006. aastal. Klubi põhimeeskonnas debüteeris ta 2008. aastal. Aastatel 2010–2012 mängis ta Pescara põhimeeskonnas Itaalia esiliigas. Hooajal 2011–12 valiti ta koos meeskonnakaaslaste Lorenzo Insigne ja Ciro Immobilega Itaalia esiliiga hooaja parimateks mängijateks.
2012. aasta juulis siirdus ta Paris Saint-Germaini. Ta on klubiga tulnud seitse korda Prantsusmaa meistriks, võitnud viis korda Prantsusmaa karika, kuus korda Prantsusmaa liigakarika ja seitse korda superkarika. Aastatel 2013–2019 valiti Verratti seitsmel hooajal järjest Prantsusmaa kõrgliiga hooaja sümboolsesse koosseisu. Hooajal 2013–14 valiti ta Prantsusmaa kõrgliiga hooaja parimaks noormängijaks.
2013. aastal võitis Verratti Itaalia kuni 21-aastaste koondisega omavanuse Euroopa meistrivõistlustel hõbemedali. Itaalia jalgpallikoondises tegi ta debüüdi 15. augustil 2012 sõprusmängus Inglismaa vastu. Koondisekarjääri esimese värava lõi ta 6. veebruaril 2013 sõprusmängus Hollandi vastu. Ta kuulus Itaalia koondisse 2014. aasta maailmameistrivõistlustel.
Turgeliai vabariik

Turgeliai vabariik (poola "Rzeczpospolita Turgielska") oli teise maailmasõja aegne mitteametlik riiklik moodustis tänapäeva Leedu ja Valgevene aladel, mille keskuseks oli Turgeliai.
Vabariik sai alguse 28. detsembril 1943, mil Armia Krajowa üksused purustasid Turgeliais asunud Leedu üksuste kontrollpunkti ja võtsid küla enda kontrolli alla. Saksa väed pidasid seda piirkonda ebaoluliseks ja nii jäi piirkond poolakate kontrolli alla.
Mais 1944 eraldasid sakslased Leedu kaitsejõududele (saksa "Litauische Sonderverbände") toeks ühe brigaadi ja need alustasid kindral Povilas Plechavičiuse juhtimisele pealetungi vabariigi kontrolli all olevale territooriumile. 15. mail õnnestus neil vallutada Hraŭžyški ja Muravanaja Ašmianka asulad, ent mitte piirkonna keskuseks olevat Turgeliaid.
Turgeliai vabariik likvideeriti juunis 1944, mil küla vallutasid Punaarmee väeosad.
Álvaro González (jalgpallur, sündinud 1990)

Álvaro González Soberón (tuntud lihtsalt ka kui Álvaro; sündinud 8. jaanuaril 1990 Poteses) on Hispaania jalgpallur, kes mängib keskkaitsjana Saudi Araabia kõrgliigaklubis Al Nassr.
Ta alustas klubikarjääri Hispaania klubis Racing Santander, mille noorteakadeemiaga liitus ta 2003. aastal. Klubi põhimeeskonnas debüteeris ta Hispaania kõrgliigas 2011. aasta mais. Sama aasta 11. detsembril lõi ta mängus Athletic Clubi vastu oma esimese värava Hispaania kõrgliigas.
Aastatel 2012–2014 mängis ta Real Zaragozas ja 2014–2016 RCD Espanyolis. 2016. aasta augustis sõlmis ta nelja-aastase lepingu Villarrealiga. 2019. aasta juulis suundus ta laenule Prantsusmaa kõrgliigaklubisse Marseille Olympique, kellega sõlmis aasta hiljem püsiva lepingu.
2022. aasta augustis sõlmis ta üheaastase lepingu Al Nassriga.
2013. aastal tuli Álvaro Hispaania kuni 21-aastaste koondisega omavanuste Euroopa meistriks.
Nemanja Radonjić

Nemanja Radonjić (serbia kirillitsas: Немања Радоњић; sündinud 15. veebruaril 1996 Nišis) on Serbia jalgpallur, kes mängib ääremängijana Itaalia kõrgliigaklubis Torino ja Serbia jalgpallikoondises.
Radonjić kuulus noorena mitmesse Serbia klubisse, Rumeenia klubisse FC Viitorul Constanța ning Itaalia klubidesse Roma ja Empoli.
Profidebüüdi tegi ta 2016. aastal Serbia kõrgliiga klubis FK Čukarički. 2017. aastal liitus ta Serbia suurklubiga Belgradi Crvena zvezda. Hooajal 2017–18 tuli ta Crvena zvezdaga Serbia meistriks ning Radonjić valiti sel hooajal lisaks Serbia kõrgliiga hooaja sümboolsesse koosseisu.
2018. aasta augustis liitus ta Prantsusmaa kõrgliigaklubiga Marseille Olympique. Hooaja 2020/21 teises pooles oli ta laenul Saksamaa kõrgliigaklubis Hertha BSC ja hooajal 2021/22 Portugali kõrgliigaklubis Lissaboni Benfica. 2022. aasta juulis läks ta laenule Torinosse.
Serbia jalgpallikoondises tegi Radonjić debüüdi 14. novembril 2017 sõprusmängus Lõuna-Korea vastu. Koondisekarjääri esimese värava lõi ta 10. septembril 2019 EM-i valikmängus Luksemburgi vastu. Ta kuulus Serbia koondisse 2018. aasta maailmameistrivõistlustel.
Leitseauk

Leitseauk oli eesti etnograafias suletav auk rehetoa, sepikoja või sauna seinas leitse (suitsu ja vingu) väljalaskmiseks, võru murdes nimetati seda ava "otspaja", saarte murdes ja kirderanniku murretes "repnaauk" või "reppen".
Leitseauk oli ovaalne või neljakandiline ning see raiuti harilikult lae lähedal kahe palgi vahele, rehetoas aga rehealuse ukse kohale. Väljalaskeava suleti sambla- või heinatuustiga, aga ka räbalatega. Mõnel pool kaeti leitseauk neljakandilise soontes liikuva lükandluugiga, mis võeti kütmise ajal eest ära. Suurema kütmise korral lasti suitsu välja ukse kaudu.
Kirjandus.
Karl Tihase, Eesti talurahvaarhitektuur. 1974. Kirjastus Kunst.
Matilda II

Matilda II oli tank, mis töötati välja 1937. aastal ja mida toodeti aastatel 1937–1943. See oli brittide jalaväetank, mida kasutati Teises maailmasõjas. 
Teises maailmasõjas.
Prantsusmaa.
Sõja alguses kui sakslased ründasid Prantsusmaad olid need tankid sakslaste jaoks „raudseinad“ kuna Matildal oli sel ajal üks paksemaid soomuseid. Selleks, et neid hävitada pidid sakslased kas kasutama oma 88 mm õhu- ja tankitõrjekahurit või selle ümber manööverdama.
Põhja-Aafrika.
Matildad olid ohtlikud ka Põhja-Aafrikas, kuna nende soomus oli piisavalt paks, et Itaalia kergetankid ei läbistanud seda. Muidugi ei olnud Matilda II palju eeliseid, kuna oli aeglane ja oli kerge selle ümber manööverdada.
Vaikne ookean.
Matilda II olid ohtlikud Jaapani vastu. Jaapanlastel ei olnud eriti tankitõrjevarustust ning Austraalia kasutas seda eelist ära. Selle nõrkuse tõttu kasutati Matilda II eelised ära nagu paks soomus kiire laadimine jne.
Relvastus ja soomus.
Sõja alguses oli Matilda II üks paksemaid soomuseid sõjas 20–78 mm ja relvastus oli QF -2 pounder (40mm), kuulipildur oli Besa kuulipildur. Kui sakslased tulid oma 88 mm kaotasid Matildad oma parima eelise ära, aga neid kasutati sõja lõpuni.
Viited.
Õun, Mati; Ojalo, Hanno; Imeline Ajalugu (2018). Teise maailmasõja lahingud õhus, maal ja vees.
Anne Kalmus

Anne Kalmus (sündinud 26. juulil 1970) on eesti haridustöötaja.
Anne Kalmus on töötanud alates 2007. aastast Paikuse Koolis õpetajana, haridustehnoloogina, arendus-ja õppejuhina. Ta on olnud infotehnoloogia sihtasutuse koolitaja. 
Teda on tunnustatud Paikuse valla aasta õpetaja, Pärnumaa aasta koolitaja ning parima kolleegi auhinnaga. 2012. aastal võitis ta Tiigrihüppe Sihtasutuse e-õppematerjali konkursi tööga "Matemaatika veebivihik 2. klassile". 
2019. aastast on ta Paikuse Kooli direktor.
Gładyszów

Gładyszów on küla Poolas Väike-Poola vojevoodkonnas Gorlice maakonnas Uście Gorlickie vallas. Gładyszów asub Slovakkia piirist umbes 4,5 km kaugusel.
Ivar Koppel

Ivar Koppel (sündinud 19. mail 1972) on eesti keemik ja keskastme juht.
Doktorikraadi füüsikalise ja analüütilise keemia alal sai ta Tartu Ülikooli füüsika-keemiateaduskonnas 2001. aastal. 
Alates 2016. aastast on ta Tartu Ülikooli teadusarvutuste keskuse juhataja ja IT arendusjuht.
Lääneplaatan

Lääneplaatan ("Platanus occidentalis" L.) on plaatani perekonda kuuluv liik puid. 
Lääneplaatani looduslik levila piirneb Põhja-Ameerikaga.
Henry Warner Slocum

Henry Warner Slocum (24. september 1827 Delphi Falls – 14. aprill 1894 Brooklyn) oli Ameerika kodusõja kindral Uniooni armees. Ta esindas New Yorgi osariiki hiljem Ameerika Ühendriikide Esindajatekojas.
Mehe järgi nimetati kurva saatusega sõuratastega aurik General Slocum, mis hukkus 1904. aastal Bronxi lähistel.
Philip Hench

Philip Showalter Hench (28. veebruar 1896 – 30. märts 1965) oli Ameerika Ühendriikide arst.
Hench sai koos Edward Calvin Kendalli ja Šveitsi keemiku Tadeusz Reichsteiniga Nobeli füsioloogia- või meditsiiniauhinna neerupealise koore hormoonidega tehtud töö eest, millega eraldati esimest korda kortisoon.
Hench lõpetas Lafayette'i Kolledži ja õppis pärast seda meditsiini Ameerika Ühendriikide maaväe meditsiinikorpuses ja Pittsburghi Ülikoolis.
Max Theiler

Max Theiler (30. jaanuar 1899 – 11. august 1972) oli Lõuna-Aafrika päritolu Ameerika Ühendriikide viroloog ja arst.
Theiler õppis meditsiini Cape Towni Ülikoolis, mille lõpetas 1918. aastal. Seejärel suundus ta Londonisse. 1922. aastal sai ta Londonis King's College'i meditsiinikoolist diplomi troopilise meditsiini ja hügieeni erialal. Samal aastal kolis ta Ameerika Ühendriikidesse, kus asus tööle Harvardi Ülikooli troopilise meditsiini kooli. 1930. aastal kolis ta New Yorki, kus sai Rockefelleri fondi viroloogialabori direktoriks. Aastatel 1964–1967 oli ta Yale'i Ülikooli epidemioloogia ja rahvatervise professor.
1951. aastal sai Theiler Nobeli füsioloogia- või meditsiiniauhinna kollapalavikuvaktsiini väljatöötamise eest.
Wexford

Wexford (iiri keeles "Loch Garman") on linn Iirimaal Leinsteri provintsis, Wexfordi krahvkonna halduskeskus. Linn asub Iirimaa kaguosas Slaney jõe suudmelahe ääres.
Slaney

Slaney (iiri keeles "Abhainn na Sláine" ehk 'tervisejõgi') on Iirimaa kaguosas voolav jõgi, mis lähtub Lugnaquilla mäelt ja suubub Wexfordi linna kohal suudmelahe kaudu Iiri merre.
Kibuvitsa tänav (Rakvere)

Kibuvitsa tänav on tänav Rakvere linna keskosas, mille kaugus lõuna pool asuvast Keskväljakust linnulennul mõõdetuna on 500 meetrit. 
Tänav on pikkusega 171 meetrit ja põhiosas laiusega 12 meetrit. Kibuvitsa tänav paikneb Lilleküla linnaosas. Saades alguse Tööstuse tänava ristmikult, kulgeb lääne suunas ja lõpeb Carl Robert Jakobsoni tänava ristmikul. 
Kibuvitsa tänav kujunes välja 20. sajandi keskosas, kui Tööstuse tänava piirkonnas alustati korterelamute ehitamist. Tänava lõunaküljel paikneb Maxima X kauplus (Tallinna tänav 11), põhjaküljel paiknevad kahekoruselised korterelamud, ehitatud põhiliselt 1960. aastatel. Tänaval puuduvad kõnniteed.
Sügise tänav (täpsustus)

Sügise tänav on tänava nimi mitmetes Eesti asulates:
Ameerika Ühendriikide rahandusminister

Ameerika Ühendriikide rahandusminister on Ameerika Ühendriikide rahandusminister. Ta on valitsuskabineti liige ja juhib Rahandusministeeriumi. 
2025. aasta jaanuaris sai 79. rahandusministriks Scott Bessent.
Selman Waksman

Selman Abraham Waksman (22. juuli 1888 – 16. august 1973) oli Ameerika Ühendriikide biokeemik ja mikrobioloog.
Waksman uuris pinnases elavate organismide lagunemist, mis võimaldas tal välja töötada streptomütsiini, mis oli esimene tuberkuloosiravim. Waksman töötas välja vähemalt 20 antibiootikumi. Ta sai 1930. aastal Rutgersi Ülikooli professoriks ja 1940. aastal mikrobioloogia professoriks.
Waksman pälvis 1952. aastal streptomütsiini väljatöötamise eest Nobeli meditsiiniauhinna.
Tedre tänav (täpsustus)

Tedre tänav on tänava nimi mitmetes Eesti asulates:
Terase tänav (täpsustus)

Terase tänav on tänava nimi mitmetes Eesti asulates:
Ameerika Ühendriikide kaitseminister

Ameerika Ühendriikide kaitseminister (inglise keeles "Secretary of Defense"; lühend SecDef) on Ameerika Ühendriikide kaitseminister. Ta on valitsuskabineti liige ja juhib Kaitseministeeriumit.
Alates 25. jaanuarist 2025 on kaitseminister Pete Hegseth.
Fritz Albert Lipmann

Fritz Albert Lipmann (12. juuni 1899 – 24. juuli 1986) oli saksa päritolu Ameerika Ühendriikide biokeemik. 
Lipmann õppis meditsiini Königsbergi, Müncheni ja Berliini Ülikoolis ning lõpetas Berliini Ülikooli 1924. aastal. 
1926. aastal asus ta tööle Kaiser Wilhelmi Instituuti Saksamaal. 
Pärast 1939. aastat elas ja töötas ta Ameerika Ühendriikides: aastatel 1939–1941 Cornelli Ülikoolis ja 1941–1949 Massachusettsi üldhaiglas. Aastatel 1949–1957 oli ta Harvardi Ülikooli biokeemia professor ja 1957. aastast Rockefelleri Ülikooli õppejõud. 
1953. aastal sai Lipmann Nobeli meditsiiniauhinna koensüüm A avastamise eest ning jagas auhinda Hans Adolf Krebsiga.
Ivi Jõudu

Ivi Jõudu (sündinud 16. juunil 1970) on teadlane, Eesti Maaülikooli toiduteaduse ja toiduainete tehnoloogia õppetooli dotsent. 
Oma loomakasvatuse eriala doktoritöö "Effect of milk protein composition and genetic polymorphism on milk rennet coagulation properties" (Piima valgulise koostise ja geneetilise polümorfismi mõju piima laapumisomadustele) kaitses Jõudu Maaülikoolis 2008. aastal.
Poškonys

Poškonys on küla Leedus Šalčininkai rajoonis, Poškonysi valla halduskeskus. Küla asub Gauja jõe kaldal; küla juures asub paisjärv.
Poškonysis on põhikool, postkontor, kultuurimaja ja raamatukogu. Seal asub Dieveniškėse regionaalpargi direktsioon, külas on ka etnograafiamuuseum.
Külas asuv Poškonysi rahn kõrgusega 2,6, pikkusega 1,85 ja laiusega 1,8 meetrit on looduskaitse all.
Poškonysi kui tänavküla põhiplaan on arhitektuurimälestisena kaitse all, küla ise on etnokultuuriline kaitseala.
Küla juures asuvad V-VI sajandil kasutusel olnud Poškonysi tumulused.
John Franklin Enders

John Franklin Enders (10. veebruar 1897 – 8. september 1985) oli Ameerika Ühendriikide viroloog ja mikrobioloog. 
Enders õppis Yale'i Ülikoolis ning teenis I maailmasõja ajal Ameerika Ühendriikide maaväe õhukorpuses. Pärast sõja lõppu, lõpetas ta õpingud Yale'is ning töötas mitmes valdkonnas, sealhulgas kinnisvaraarenduses, enne kui otsustas keskenduda nakkushaigustele. Enders sai 1930. aastal Yale'i Ülikoolist doktorikraadi ja asus tööle Bostoni lastehaiglasse.
Enders avastas koos Thomas Welleri ja Frederick Robbinsiga, et külmikust võetud polioviirus, mida peetakse tänapäeval lastehalvatuse tekitajaks, kasvas hästi imikutelt kirurgiliste protseduuride käigus eemaldatud neerukudedel. 1954. aastal said Enders, Weller ja Robbins avastuse eest Nobeli meditsiiniauhinna.
Merkinė (Turgeliai vald)

Merkinė on küla Leedus Šalčininkai rajooni Turgeliai vallas. Küla asub Merkysi jõe ääres.
Ajalugu.
Külas asub Merkinė mõis. Aastail 1769–1795 kuulus küla Paulava vabariiki. Tsaariajal oli asula venekeelne nimekuju Павловъ. 
XX sajandi algusaastateni kandis küla nime Paulava, XX sajandi keskpaigani aga Paulauskas. Aastal 1919 hõlvasid asula poolakad. Poolas jäi see Wilno vojevoodkonda ja Wilno-Troki maakonda. Aastal 1939 anti see aga üle Leedule.
Thomas Weller

Thomas Huckle Weller (15. juuni 1915 – 23. august 2008) oli Ameerika Ühendriikide viroloog. 
Weller sai 1937. aastal Michigani Ülikoolist magistrikraadi meditsiinilises zooloogias ja astus Harvardi Ülikooli õppima meditsiini. 1939. aastal kohtus Weller John Franklin Endersiga, kes innustas teda uurima viirusi. Weller lõpetas ülikooli 1940. aastal ja asus tööle Bostoni lastehaiglasse.
Weller avastas koos Endersi ja Frederick Robbinsiga, et külmikust võetud polioviirus kasvas hästi imikutelt kirurgiliste protseduuride käigus eemaldatud neerukudedel. 1954. aastal said Weller, Enders ja Robbins selle avastuse eest Nobeli meditsiiniauhinna.
Frederick Robbins

Frederick Chapman Robbins (25. august 1916 – 4. august 2003) oli Ameerika Ühendriikide pediaater ja viroloog.
Robbins avastas koos Thomas Welleri ja John Endersiga, et külmikust võetud polioviirus, mida peetakse tänapäeval lastehalvatuse tekitajaks, kasvas hästi imikutelt kirurgiliste protseduuride käigus eemaldatud neerukudedel. 1954. aastal said Enders, Weller ja Robbins avastuse eest Nobeli meditsiiniauhinna.
Eel-Alpid

Alpi eelmäed või Eel-Alpid (saksa: "Voralpen"; prantsuse: "Préalpes"; itaalia: "Prealpi"; sloveeni: "Predalpe") võivad üldiselt viidata mistahes eelmägedele Euroopa Alpide jalamil. Need on üleminekuvöönd Kõrg-Alpidelt Šveitsi platooks ja Baieri Eel-Alpideks põhjas, samuti Pannoonia tasandikuks (Alpokalja) idas, Po madalikuks lõunas ja Rhône'i oruks läänes.
Klassifikatsioon.
Alpi eelmäed koosnevad:
Axel Hugo Theorell

Axel Hugo Theodor Theorell (6. juuli 1903 – 15. august 1982) oli Rootsi biokeemik.
Theorell õppis biokeemiat Karolinska Instituudis, mille lõpetas 1924. aastal. 1930. aastal sai ta Karolinska Instituudi füsioloogilise keemia professoriks.
1955. aastal sai Theorell Nobeli meditsiiniauhinna oksüdatsiooniensüümide olemuse ja toimeviisi uurimise eest.
André Cournand

André Frédéric Cournand (24. september 1895 – 19. veebruar 1988) oli prantsuse päritolu Ameerika Ühendriikide füsioloog.
Cournand õppis Pariisi Ülikoolis meditsiini. 1930. aastal emigreerus ta Ameerika Ühendriikidesse ja sai 1941. aastal Ameerika Ühendriikide kodakondsuse. Enamiku karjäärist oli Cournand Columbia Ülikooli professor ja töötas ka New Yorgi Bellevue haiglas.
1956. aastal sai Cournand koos Werner Forssmanni ja Dickinson Richardsiga südame kateteriseerimise leiutamise eest Nobeli meditsiiniauhinna.
Hendrikov

Hendrikov (vene keeles "Гендриков") oli Leedu päritolu Venemaa aadlisuguvõsa, mis kustus meesliinis 1962. aastal.
Ajalugu.
Hendrikovid olid päritolult Leedu talupojad. Suguvõsaliin algab Simon Leontjevitš Hendrikovaga (1672−1728), kes oli abielus keisrinna Katariina I lihase õe Hristina Samuilovna Skavronskaga (1686−1729). Keisrinna Jelizaveta andis 25. aprillil (vkj) 1742. aastal nende lastele Andrei Simonovitš Hendrikovile (1715−1748), Ivan Simonovitš Hendrikovile (1719−1778), Maria Simonovna Hendrikovale (1723−1756) ja Marfa Simonovna Hendrikovale (1727−1754) krahvitiitli. Suguvõsa suri välja 1962. aastal.
Hendrikovid kubermangu aadlisuguvõsaraamatus.
Hendrikovid võeti 1830. aasta mais Harkovi kubermangu aadlisuguvõsaraamatusse.
Lugnaquilla

Lugnaquilla (iiri keeles "Log na Coille" ehk 'metsa õõs') on 925-meetri kõrgune mägi Wicklow' krahvkonnas. See on Iirimaa kõrgeim mägi väljaspool Kerry krahvkonda.
Werner Forssmann

Werner Theodor Otto Forssmann (29. august 1904 – 1. juuni 1979) oli saksa arst, Nobeli meditsiiniauhinna laureaat.
Forssmann õppis meditsiini Berliini Ülikoolis, mille lõpetas 1929. aastal. Samal aastal katsetas ta iseenda peal südame kateteriseerimist, riskides oma eluga, sest polnud kindel, et kateeter ta veene ei vigasta. Protseduur oli edukas, kuid teda kritiseeriti selle enda peal katsetamise pärast ning Forsmann loobus selle edasiarendamisest. 
Forsmann astus 1932. aastal NSDAP-sse, tütre sõnul kahetses ta isa seda kogu ülejäänud elu. II maailmasõja ajal teenis Forssmann Natsi-Saksamaa poolel meditsiiniohvitserina ja langes USA vägede kätte vangi. Forssmanni vangilaagris viibimise ajal said südame kateteriseerimisest teada André Cournand ja Dickinson Richards. Cournand ja Richards arendasid seda edasi, et kateteriseerimist saaks kasutada südamehaiguste diagnoosiks ja uurimiseks.
1956. aastal said Cournand, Richards ja Forssmann südame kateteriseerimise leiutamise eest Nobeli meditsiiniauhinna.
Dickinson Richards

Dickinson Woodruff Richards (30. oktoober 1895 – 23. veebruar 1973) oli Ameerika Ühendriikide arst, Nobeli meditsiiniauhinna laureaat.
Richards õppis Yale'i Ülikoolis kreeka ja inglise keelt ning lõpetas ülikooli 1917. aastal. Samal aastal astus ta maaväkke ja teenis Prantsusmaal suurtükiohvitserina. 1923. aastal sai ta Columbia Ülikoolist doktorikraadi meditsiinis. Ta asus tööle New Yorgi Presbüteri haiglasse ning hakkas teadustööd tegema koos André Cournandiga. 
Cournand ja Richards arendasid edasi Werner Forssmanni leiutatud südame kateteriseerimist ning kasutasid seda tsirkulatoorse kollapsi ja südamepuudulikkuse uurimiseks. 1956. aastal said Richards, Cournand ja Forssmann südame kateteriseerimise leiutamise eest Nobeli meditsiiniauhinna.
Kristjan Vassil

Kristjan Vassil (sündinud 6. märtsil 1977) on eesti riigiteadlane.
Vassil oli ajavahemikus 1.07.2017–31.07.2023 Tartu Ülikooli teadusprorektor. Ta on alates 2012. aastal töötanud Tartu Ülikoolis teaduri ja vanemteadurina, alates 2024. aastast on rakenduslike tehnoloogiauuringute professor. 
Oma doktoritöö poliitika- ja sotsiaalteadustes kaitses ta 2012. aastal Euroopa Ülikooli Instituudis (Firenze, Itaalia). Johan Skytte poliitikauuringute instituudi vanemteadurina on ta uurinud ja tulemusi publitseerinud Eesti e-valimiste kohta, samuti muid politoloogilisi uuringuid. Tema peamised uuringusuunad on tehnoloogiauuringud, e-riigi majanduslikud ja käitumuslikud mõjud, masinõppe ja tehisaru kasutamine avalike e-teenuste prototüüpimisel, valijakäitumine, riigiteadused, poliitikateadused. Lisaks on Kristjan Vassil osalenud mitme valijakompassi väljatöötamisel ja arendamisel.
Ühiskondlik ja teadusorganisatsiooniline tegevus.
2009 Robert Schuman Centre for Advanced Studies, e-valijate uuringu asedirektor
2009 üleeuroopalise valimiskompassi the EUProﬁler Eesti meeskonna juht
2010 e-Riigi Akadeemia, akadeemiline nõunik
2011, 2015 Riigikogu valimiste "Valijakompassi" väljatöötamine
2013 kohalike valimiste valijakompassi väljatöötamise projektijuht
2014 üleeuroopalise valimiskompassi EUandI Eesti meeskonna juht
2016 valijakompass USA presidendivalimisteks tehnilise arenduse juht www.societly.com
Arvamusblogi Memokraat toimetuse liige
Midwest Political Science Association (MPSA) liige
American Political Science Association (APSA) liige
European Consortium of Political Research (ECPR) liige
Tarmo Tamm (keemik)

Tarmo Tamm (sündinud 31. juulil 1974) on eesti keemik.
Ta lõpetas aastal 1996 Tartu Ülikooli keemia alal bakalaureusena "cum laude" ja aastal 1998 keemia alal magistrina "cum laude".
Tartu Ülikooli loodus- ja täppisteaduste valdkonnas tehnoloogiainstituudi materjaliteaduse kaasprofessor. Oma doktoritöö kaitses ta 2003. aastal Tartu ülikooli füüsika- ja keemiateaduskonnas.
Kõrgtööd

Kõrgtöö on eriettevalmistust nõudev katusel, mastidel, kõrghoone ehitusel või muus kõrges kohas töötamine. Kõrgtöö korral on inimene ohutust pinnast vähemalt kaks meetrit kõrgemal ja võib kukkudes end vigastada. Näiteks töötades maapinnast kõrgemal, võidakse kukkuda üle objekti ääre, läbi hapra pinnase või maapinnal olevasse auku.
Ehitusalpinism.
Ehitusalpinism on üks kõrgtöö liike, mille tegemisel kasutatakse köisligipääsu tehnikaid. Selle hulka ei kuulu kõrgtööd, millel kasutatakse tellinguid, rippkorve, tõstukeid või platvorme. Tööstusalpinistid ronivad ja laskuvad köite abil. Töökohale laskutakse katuselt, mitte ei tõusta maapinnalt.
Javier Sierra

Albert Javier Sierra (sündinud 11. augustil 1971 Teruelis) on hispaania kirjanik ja ajakirjanik.
Javier Sierra on ainuke hispaania kirjanik, kes on olnud USA-s suurima läbimüügiga raamatute esikümnes (New York Timesi poolt avaldatud nimekiri). Ta saavutas selle 2006. aastal oma teosega "La cena secreta", jõudes kuuendale kohale. Romaan, mis on võitnud Premio Planeta de Novela (2017) ja olnud Premio de Novela Ciudad de Torrevieja finalist (2004), ilmus 42 riigis ning sellega on Index Translationumi andmetel Javier Sierra tõlgituselt teine kaasaegne hispaania autor.
Elulugu.
Javier Sierra on lõpetanud Madridi Complutense ülikoolis infoteaduse erialal. Ta on olnud ajakirja Más allá de la Ciencia toimetuse juht ning osaleb ka raadio- ja telesaadetes.
12-aastaselt juhtis ta raadios Heraldo oma saadet. 1985. aastal kolis tema pere Vinarozi valda Castellóni provintsis, kus töötas kohaliku meedia rubriigis "Historias del Más Allá". 18-aastaselt oli ta ajakirja Año Cero üks asutajatest ja 27-aastaselt ühines igakuise väljaande Más allá de la Ciencia juhtkonnaga. 
1993. aastal töötas ta Félix Gracia juhitud saate "Otra Dimensión" (Telecinco) toimetajana.1995. aastal kaitses ta nii ajakirjas Año Cero kui ka oma raamatus "Roswell: secreto de Estado" Roswelli juhtumi autentsust, kaheldes filmilindis, milles paistab 1947. aastal New Mexicos (USAs) alla kukkunud ufo meeskonnaliikme lahkamine. Javier Sierra kaitses seda põhjendusega, et filmilint oli tõenäoliselt valitsuse levitatud valeinformatsioon.
2004. aastal oli ta Telemadridis iganädalase telesaate "El otro lado de la realidad" juht. 2008. aastal juhtis ta Antena 3 programmi "El arca secreta", millel polnud pikka iga väikese vaatajaskonna tõttu. 2005. aastast on ta teinud kaastööd Iker Jiméneze saatele "Cuarto Milenio" rubriigis "Obras Malditas" (kanal Cuatro), kus ta jutustab läbi ajaloo tsenseeritud raamatutest.
20. detsembril 2017 juhtis ja esitas ta Movistar+ kanal #0 telesaadet "Otros mundos", mis koosneb kuuest 50-minutilisest osast. Saates kasutab ta loosungina prantsuse poeedi Paul Éluardi kuulsat fraasi: "On ka teisi maailmu, kuid need asuvad selles." 
Eesti keeles on Javier Sierra loomingust ilmunud kaks teost. 2009. aastal ilmus Kristiina Raudsepa tõlkes romaan "Sinine daam" ("La dama azul") ja 2010. aastal Janne Kuke tõlkes "Salajane õhtusöömaaeg" ("La cena secreta"). Mõlemad teosed ilmusid kirjastuselt Eesti Päevaleht.
Pakirobot

Pakirobot on autonoomne pakke adressaatideni toimetav robotkuller. 
Eestis on pakirobotite loomisega tegelenud näiteks idufirma Starship Technologies.
KÕPS

KÕPS on Nõo Keskkooli arvutuskeskuses 1980. aastatel Uuno Puusi osalusel loodud graafiline programmeerimiskeel. Keele ideoloogia pärineb Seymour Papert-ilt, tegu on programmeerimiskeele Logo eesti keelde tõlgitud variandiga. KÕPS-ust arendati hiljem edasi keel ROPS, kus lisaks graafikale sai tegeleda ka arvutustega.
The Custom House

The Custom House (iiri keeles "Teach an Chustaim" ehk 'tollimaja') on 18. sajandil valminud uusklassitsistlik ehitis Iirimaa pealinnas Dublinis. 
Linna ühes silmapaistvamas hoones asub iiri valitsuse elamumajanduse, kohaliku omavalitsuse ja muinsuskaitse osakond. Hoone asub Liffey jõe põhjakaldal samanimelise kai ääres, sildade Butt Bridge ja Talbot Memorial Bridge vahel.
Synthronon

Synthronon (kreeka keeles σύνθρονον, mitmuses σύνθρονα "synthrona") on poolringikujuline astmeliselt tõusev pingistik, mis asub bütsantsi kirikutes apsiidis altari taga ja oli mõeldud vaimulikele. "Synthronon"'i keskel asetses piiskopi aujärg (kateeder). Esines idakirikutes kunagistel Bütsantsi aladel (tänapäeva Itaalias, Kreekas ja Türgis), kuid seda leidus ka keskaegsel Venemaal (näiteks Novgorodi Issanda Muutmise kirikus)
Mõiste oli tuntud juba vähemalt 5. sajandil. Hästi säilinud "synthronon"'eid leidub 6. sajandist pärit Bütsantsi kirikutes, näiteks kunagised Püha Irene ja Püha Euphemia kirikud Konstantinoopolis. 8. sajandi autori Pseudo-Germanose järgi sümboliseeris piiskopi tõus "synthronon"'ile nii Kristuse ohverdust kui ka järgnenud auhiilgust, samuti võrreldi piiskoppi istumas vaimulike keskel Kristusega, kes on ümbritsetud oma õpilastest.
Uuno Puus

Uno Puus-Puuts (sündinud 28. juunil 1956) on eesti tarkvarainsener.
Ta on lõpetanud 1974. aastal Räpina Keskkooli ja 1979. aastal Tartu Riikliku Ülikooli matemaatikateaduskonna rakendusmatemaatika erialal.
Ta on osalenud Nõo Keskkooli arvutuskeskuses keelte KÕPS ja ROPS väljatöötamisel ja töötanud 1980. aastatel samas koolis arvutiõpetajana. Muu hulgas oli ta Arne Ansperi esimene arvutiõpetaja selles koolis. 
Aastatel 1989–1992 oli ta Nõo Reaalgümnaasiumi direktor.
Südame kateteriseerimine

Südame kateteriseerimine on meditsiiniline protseduur, millega sisestatakse veresoone kaudu südamesse kateeter.
Südame kateteriseerimist kasutatakse südame töö uurimiseks, südameprobleemide avastamiseks ja teatud haigusseisundite ravimiseks. Kateteriseerimine sooritatakse spetsiaalses laboris ning kateetri sisestamiskohas kasutatakse kohalikku tuimastust.
Esimese südame kateteriseerimise sooritas 1929. aastal iseenda peal saksa arst Werner Forssmann ning hiljem arendasid seda edasi Ameerika Ühendriikide arstid André Cournand ja Dickinson Richards. Forsmann, Cournand ja Richards said 1956. aastal südame kateteriseerimise väljatöötamise eest Nobeli meditsiiniauhinna.
Jemerson

Jemerson de Jesus Nascimento (sündinud 24. augustil 1992 Jeremoabos) on Brasiilia jalgpallur, kes mängib keskkaitsjana Brasiilia kõrgliiga klubis Atlético Mineiro.
Atlético Mineiros asus ta esmakordselt mängima 2012. aastal. Klubi põhimeeskonnas debüteeris ta 2013. aastal ning Brasiilia kõrgliigas oli tema esimeseks mänguks sama aasta 7. juulil toimunud kohtumine Criciúmaga. Esimesed kaks väravat lõi Jemerson Brasiilia kõrgliigas 17. mail 2015 mängus Fluminense vastu. Kokku lõi ta sel hooajal liigas neli väravat ja valiti liiga hooaja sümboolsesse koosseisu.
2016. aasta jaanuaris sõlmis Jemerson viieaastase lepingu Prantsusmaa kõrgliigaklubiga Monacoga. Hooajal 2016–17 tuli ta Monacoga Prantsusmaa meistriks.
2020. aasta novembris sõlmis ta lepingu Brasiilia kõrgliigaklubiga Corinthians.
2021. aasta oktoobris naasis ta Prantsusmaa kõrgliigasse, sõlmides kuni hooaja lõpuni lepingu FC Metziga.
2022. aasta juunis liitus ta taas Atlético Mineiroga.
Brasiilia jalgpallikoondises tegi Jemerson debüüdi 2017. aasta juunis sõprusmängus Austraalia vastu.
Daniel Bovet

Daniel Bovet (23. märts 1907 – 8. aprill 1992) oli Šveitsi päritolu Itaalia farmakoloog, Nobeli auhinna laureaat (1957)
Bovet lõpetas 1929. aastal Genfi Ülikooli ning töötas aastatel 1929–1947 Pariisis Pasteuri Instituudis. 
1947. aastast töötas ta Istituto Superiore di Sanitàs ja 1964. aastal sai ta Sassari Ülikooli professoriks. 1971. aastal sai ta Rooma La Sapienza Ülikooli professoriks. 1982. aastal läks pensionile.
Bovet avastas 1937. aastal antihistamiini, mis blokeerib neurotransmitter histamiini ning mida kasutatakse allergiaravis. 1957. aastal sai ta neurotransmittereid blokeerivate ainete avastamise eest Nobeli meditsiiniauhinna.
Lehe tänav (täpsustus)

Lehe tänav on tänava nimi mitmetes Eesti asulates:
Supertramp

Supertramp oli briti ansambel, mis asutati Londonis 1970. aastal. Ansambli laulude autorid olid peamiselt Roger Hodgson (laul, klahvpillid, kitarr) ja Rick Davies (laul, klahvpillid). Nende muusikat iseloomustab progressiivse roki ja popmuusika segamine. Nende helikeelele on iseloomulik ka Wurlitzeri elektriklaveri kasutamine.
Ansambel tegutses aastatel 1970–1988, 1996–2002, 2010–2011 ja 2015.
Suurima edu saavutas ansambel 1979. aastal ilmunud albumiga "Breakfast in America". Nende tuntuimate hittide seas on "The Logical Song", "Breakfast in America", "Goodbye Stranger", "Take the Long Way Home", "Dreamer" ja "Give a Little Bit".
Wexfordi sadam

Wexfordi sadam (iiri keeles "Cuan Loch Garman") on Iirimaa kagupoolseima linna Wexfordi sadam Slaney jõe suudmelahe ääres. Ajalooliselt on see olnud Iiri mere üks tähtsamaid sadamaid.
Võsalõikur

Võsalõikur (tuntud ka kui võsasaag) on mootoriga aia- või metsatööriist, mida kasutatakse umbrohu, väikeste puude ja muu lehestiku lõikamiseks. Võrreldes trimmeriga on sellele suurem mootor.
Võsalõikur võimaldab lõigata kohtadest, kus muruniiduk või murutraktor ligi ei pääse. Eri tööde jaoks on võimalik võsalõikurile kinnitada erinevaid terasid, kettaid ja trimmipäid.
Võsalõikur koosneb järgmistest osadest:
Mootorid.
Mootoreid on kolme põhitüüpi:
Võll.
Madalama klassi mudelitel on kasutusel kõver võll, mis sarnaneb trimmeri omaga. Keskklassi mudelitel on kasutusel sirge võll, millel asub reduktor varre lõikavas otsas. Tippklassi mudelitel on kasutusel sirge "lõhestatud" võll lahtiühendamiskohaga poole võlli pealt, mis võimaldab lõikepea asendada teiste tarvikutega.
Käepide.
Käepidemed varieeruvad sõltuvalt võsalõikuri kaalust ja suurusest. Suuremad ja võimsamad lõikurid kasutavad jalgratta käepidemeid (käepidemed mõlemal pool võlli) ja väiksematel seadmetel kasutatakse võlli külge kinnitatud D-kujulist käepidet. Raskemad saed vajavad ohutuse tagamiseks ja väsimuse ennetamiseks tavaliselt rakmeid. Rakmeid vajavatel lõikuritel on rakmete kinnitamiseks mitu pesa, et oleks võimalik reguleerida vastavalt inimesele sae tasakaal.
Lõikepead.
Lõikepeade hulka kuuluvad järgmised: kolmikpea, nelikpea, trimmipea, ketas jne. Paljudel võsalõikuritel on võimalik trimmipäid vahetada. Trimmipea kaitse on kinnitatud võlli külge, et vähendada vigastusi operaatorile.
Rosslare Europort

Rosslare Europort (iiri keeles "Europort Ros Láir") teenindab Iirimaad mereterminalidega. Wexfordi krahvkonna külal Rosslare Harbour on ühendus Bilbaoga, Cherbourg-Octeville'iga ja Dunkerque'iga ning Fishguardiga ja Pembroke Dockiga.
Sadamal on Iiri merest üle Saint George'i väina vahetu pääs Keldi merre.
Nuctech

Nuctech on Hiina ettevõte, mis müüb ja käitab veoste ja inimeste läbivalgustussüsteeme.
Ettevõtte loodi 1997. aastal Tsinghua Ülikooli juures pärast seda, kui Hiina RV valitsus oli käskinud ülikooli teadlastel välja töötada kiirguspõhised läbivalgustusseadmed, mis olid just kasutusse jõudnud Euroopas.
Kuni 2008. aastani juhtis ettevõtet endise Hiina Rahvavabariigi presidendi Hu Jintao poeg Hu Haifeng, kes siirdus hiljem poliitikasse.
2020. aasta alguses võttis selle ametlikult üle Hiina Riikliku Tuumakorporatsiooni (CNNC) varahalduse haru.
Ameerika Ühendriigid lisasid ettevõtte 2020. aasta detsembris julgeoleku kaalutlustel majanduse musta nimekirja.
Eesti-Venemaa piiril on kasutusel viis Nuctechi läbivalgustussüsteemi. Nende seas on statsionaarsed seadmed Narva raudteepiiripunktis, Luhamaa piiripunktis ja Koidula piiripunktis ning kaks mobiilset seadet Narvas. Investeeringu kogumaht oli 10,1 miljonit eurot. Lisaks on Tallinna lennujaamas alates 2020. aastast kaks Nuctechi seadet.
Kui Leedu riiklik lennujaamade operaator Lietuvos Oro Uostai soovis aga 2021. aastal paigaldada Nuctechi pagasiröntgeni seadmed Leedu lennujaamadesse, siis strateegiliselt oluliste ettevõtete tehinguid kontrolliv valitsuskomisjon keelas selle ära, kuna pidas seda ohuks riigi julgeolekule.
Kuningviu

Kuningviu ("Buteo regalis") on viu perekonda kuuluv röövlind. Liik elutseb eelkõige Vaikse ookeani poolsetel Põhja-Ameerika sisealadel, peamiselt Kaljumäestiku ümbruses.
Habekotkas

Habekotkas ("Gypaetus barbatus") on linnuliik haugaslaste sugukonnast, habekotka perekonna ainuke liik.
Habekotkas on üks suurimaid lennuvõimelisi linde, tema tiibade siruulatus on kuni 2,9 m ja kaal 4,5–7,2 kg.
Linnu levila ulatub Lõuna-Euroopast Aafrika, Kesk-Aasia ja Himaalajani. Asustab mägiseid alasid, pesitseb kaljudel, lendleb vähese taimestiku ja püsiva lumikatteta lausk- ja kiltmaade kohal.
Habekotkas toitub peaaegu ainult raipest, sealhulgas luudest ja luuüdist.
Kurnas on 1–2 muna, mille haudeaeg on 53–58 päeva. Koorub vaid 1 poeg, kes saab suguküpseks 7-aastaselt.
Korvkapiteel

Korvkapiteel on ühtlaselt laienevate kergelt kumerate külgedega tagurpidi tüvipüramiidi kujuga või kumerkülgse tüvikoonuse kujuline kapiteel, iseloomulik Bütsantsi arhitektuurile ja Armeenia kirikutele. Kapiteel oli enamasti kaetud pitsilise stiliseeritud taimdekooriga, põimornamendiga või harva figuraalsete motiividega.
Kohati on kirjanduses nimetatud korvkapiteelideks ka romaani kapiteele, mis on kaetud punutist meenutava reljeefse dekoori või põimornamendiga.
João Mário

João Mário Naval da Costa Eduardo (tuntud lihtsalt kui João Mário; sündinud 19. jaanuaril 1993 Portos) on Portugali jalgpallur, kes mängib poolkaitsjana Portugali kõrgliiga klubis Lissaboni Benfica ja Portugali jalgpallikoondises.
Ta liitus 2004. aastal Lissaboni Sportingu akadeemiaga. Klubi põhimeeskonnas debüteeris ta 2011. aastal. Hooaja 2013–14 teises pooles mängis ta Portigali kõrgliigas laenul Vitória Setúbalis. Alates järgmisest hooajast kuulus ta Sportingu põhikoosseisu. 2016. aastal valiti ta Sportingu aasta mängijaks.
2016. aasta augustis sõlmis ta lepingu Itaalia kõrgliiga klubiga Milano Inter. Hooaja 2017–18 teises pooles mängis ta laenul Inglismaa kõrgliiga klubis West Ham United. Hooajal 2019–20 mängis ta laenul Venemaa kõrgliiga klubis Moskva Lokomotiv. 2020. aasta oktoobris suundus ta Interist tagasi laenule Sportingi.
2021. aasta juulis sõlmis ta viieaastase lepingu Benficaga.
Portugali jalgpallikoondises tegi João Mário debüüdi 11. oktoobril 2014 sõprusmängus Prantsusmaa vastu. Koondisekarjääri esimese värava lõi ta 10. novembril 2017 sõprusmängus Saudi Araabia vastu. 2016. aastal tuli ta Portugali koondisega Euroopa meistriks. Ta kuulus Portugali koondisse ka kaks aasta hiljem maailmameistrivõistlustel.
Ta on Angola päritolu. Tema vanem vend Wilson Eduardo on samuti jalgpallur.
Gil

Carlos Gilberto Nascimento Silva (tuntud lihtsalt kui Gil; sündinud 12. juunil 1987 Campos dos Goytacazeses) on Brasiilia jalgpallur, kes mängib keskkaitsjana Brasiilia esiliigaklubis Santos.
Ta alustas klubikarjääri Americano FC-s. 2008. aastal liitus ta Brasiilia tugevuselt kolmanda liiga klubiga Atlético Clube Goianiense. Aastatel 2009–2011 mängis ta Brasiilia kõrgliigaklubis Cruzeiro.
Aastatel 2011–2012 mängis ta Prantsusmaa kõrgliigaklubis Valenciennes. Seejärel naasis ta Brasiilia kõrgliigasse, liitudes Corinthiansega. 2015. aastal tuli ta Corinthiansega Brasiilia meistriks. Aastatel 2014 ja 2015 valiti ta Brasiilia kõrgliiga hooaja sümboolsesse koosseisu.
Aastatel 2016–2019 mängis Gil Hiina kõrgliigaklubis Shandong Taishan. Seejärel liitus ta taas Corinthiansega, kus mängis kuni 2023. aasta lõpuni.
2023. aasta septembris sõlmis ta üheaastase lepingu Santosega.
Brasiilia jalgpallikoondises debüteeris Gil 2014. aastal. Ta kuulus Brasiilia koondisse 2016. aasta Copa América Centenariol.
Hańczowa

Hańczowa on küla Poolas Väike-Poola vojevoodkonnas Gorlice maakonnas Uście Gorlickie vallas. Hańczowa asub Slovakkia piirist ligi 5 km kaugusel, Gorlicest umbes 20 km kaugusel.
4'33&quot;

4'33" on John Cage'i teos, mida võib esitada ükskõik mis pill või pillikoosseis.
Cage komponeeris selle 1952. aastal ja sellest sai üks nüüdismuusika võtmeteoseid.
Teos koosneb kolmest osast. Partituuris on nootide asemel märgitud "tacet" ('vaikib'). Seega on teost tõlgendatud kui 4 minutit ja 33 sekundit vaikust. Tegelikult kuulevad kuulajad ümbritseva keskkonna hääli. Teose esmaettekanne oli 29. augustil 1952 Woodstockis, kui pianist David Tudor esitas selle kaasaegse muusika klaverikontserdil.
Cage pidas seda oma tähtsaimaks teoseks.